Εκδικητές: Η Εποχή του Ultron

Πλοκή

Με την Α.Σ.Π.Ι.Δ.Α. να έχει καταστραφεί και τους Εκδικητές να χρειάζονται ένα διάλειμμα, ο Τόνι Σταρκ θέτει σε λειτουργία ένα ανενεργό πρόγραμμα διατήρησης ειρήνης, τον Ultron: μια τεχνητή νοημοσύνη με αυτογνωσία και αυτοδιδασκαλία. Ωστόσο, το σχέδιο του Σταρκ αποτυγχάνει όταν ο Ultron αποφασίζει ότι οι άνθρωποι είναι ο κύριος εχθρός και σχεδιάζει να τους εξαφανίσει από τη Γη. Οι Τόνι Σταρκ/Iron Man, Captain America, Hulk, Thor, Μαύρη Χήρα και Hawkeye με τη βοήθεια των Νικ Φιούρι και Μαρία Χιλ αναλαμβάνουν να τον σταματήσουν. Στην πορεία οι Εκδικητές θα έρθουν αντιμέτωποι με τα ισχυρά δίδυμα αδέρφια Γουάντα και Πιέτρο Μαξίμοφ καθώς και τον Vision.

Ανάπτυξη

Τον Οκτώβριο του 2011, ο Κέβιν Φιγκ, πρόεδρος του Marvel Studios είπε "Το Iron Man 3 θα είναι η πρώτη ταινία αυτού που αναφέρουμε ως φάση δύο αυτού του έπους το οποίο θα ολοκληρωθεί, Θεού θέλοντος, στην ταινία Εκδικητές 2". Το Μάρτιο του 2012, ο Τζος Γουέντον, σκηνοθέτης της ταινίας Οι Εκδικητές (The Avengers, 2012), δήλωσε ότι θα ήθελε η συνέχεια να είναι "μικρότερη, πιο προσωπική, πιο επώδυνη. Να δείχνει τι πρέπει να συμβεί σε αυτούς τους χαρακτήρες μετά και να μην είναι απλά μια επανάληψη των πραγμάτων που λειτούργησαν σωστά την πρώτη φορά. Να έχει ένα θέμα το οποίο να είναι εντελώς φρέσκο και οργανικό στον εαυτό της". Στην πρεμιέρα της πρώτης ταινίας, ο Φιγκ είπε ότι το στούντιο έχει δώσει την επιλογή στον Γουέντον να επιστρέψει ως σκηνοθέτης. Το Μάιο του 2012, μετά την επιτυχημένη κυκλοφορία της πρώτης ταινίας, η Disney ανακοίνωσε ότι μια συνέχεια είναι στο στάδιο της ανάπτυξης. Οι περισσότεροι από τους ηθοποιούς είχαν υπογράψει συμβόλαιο να εμφανιστούν στη συνέχεια, ωστόσο ο Ρόμπερτ Ντάουνι Τζούνιορ δεν είχε συμβόλαιο, καθώς η συμφωνία του με τη Marvel έληξε μετά το Iron Man 3 (2013).
Το 2012 στο San Diego Comic-Con International, ο Τζος Γουέντον είπε ότι είναι αναποφάσιστος σχετικά με τη σκηνοθεσία, δηλώνοντας "Δεν έχω αποφασίσει ακόμα αν θα σκηνοθετήσω την ταινία 'Εκδικητές 2'. Διασκεδάζω πολύ με την επανένωση του 'Firefly' αυτή τη στιγμή". Ωστόσο τον Αύγουστο του 2012, ο Διευθύνων Σύμβουλος της Disney, Μπομπ Άιγκερ ανακοίνωσε ότι ο Γουέντον θα επιστρέψει για να σκηνοθετήσει και να γράψει τη συνέχεια. Αργότερα τον ίδιο μήνα, η Disney όρισε την 1η Μαΐου 2015 ως ημερομηνία κυκλοφορίας.
 Όταν ρωτήθηκε για την απόφασή του να επιστρέψει, ο Γουέντον είπε "'Οι Εκδικητές 2' δεν ήταν δύσκολη απόφαση. Για πολύ καιρό σκεφτόμουν 'Λοιπόν, απλά δεν πρόκειται να συμβεί'. Τότε όταν άρχισα βασικά να το σκέφτομαι, έγιν ξεκάθαρο ότι ήθελα απεγνωσμένα να πω κι άλλα για αυτούς τους χαρακτήρες, θα ήταν ένα έυκολο όχι και ήταν ένα θεαματικό εύκολο ναι. Δεν υπήρξε πάλη". Ο Γουέντον είπε ότι η πρόθεσή του ήταν η παραγωγή να μην είναι τόσο βιαστική όσο αυτής της πρώτης ταινίας.
Το Δεκέμβριο του 2012, ο Γουέντον δήλωσε ότι ολοκλήρωσε το πρώτο μέρος του σεναρίου και το Φεβρουάριο του 2013 ότι ένα από τα θέματα της ταινίας θα είναι ο θάνατος. Το Μάρτιο του 2013, ο Γουέντον είπε ότι εμπνεύστηκε από τις ταινίες Ο Πόλεμος των Άστρων: Η Αυτοκρατορία Αντεπιτίθεται (Star Wars Episode V : The Empire Strikes Back, 1980) και Ο Νονός ΙΙ (The Godfather Part II, 1974).

Προ-Παραγωγή

Μέχρι τον Απρίλιο του 2013, τα γυρίσματα ήταν προγραμματισμένα να ξεκινήσουν στις αρχές του 2014 στα Shepperton Studios στην Αγγλία. Στην πρεμιέρα του Iron Man 3, ο Γουέντον είπε ότι ολοκλήρωσε ένα προσχέδιο του σεναρίου. Στο San Diego Comic-Con International, ο Γουέντον ανακοίνωσε τον υπότιλο της ταινίας Η Εποχή του Ultron (Αge of Ultron). Παρά τον συγκεκριμένο υπότιτλο, η ταινία δεν είναι βασισμένη στην ομότιτλη σειρά κόμικ του 2013. Ο Φιγκ εξήγησε "Σκεφτήκαμε μερικούς τίτλους, αλλά κάθε μήνα ένα καινούριο κόμικ εμφανιζόταν και αυτός είναι ένας υπέροχος τίτλος. 'Η Εποχή του Ultron' είναι ένας υπέροχος τίτλος. Σκεφτήκαμα μερικούς ακόμα σχετικούς με τον Ultron αλλά αυτός ήταν ο καλύτερος. Οπότε, δανειζόμαστε τον τίτλο αλλά λέμε ιστορίες των Εκδικητών από δεκαετίες πριν". Ο Γουέντον πρόσθεσε ότι η ιστορία του Ultron θα διαφέρει από αυτή του κόμικ και η ταινία θα έχει έναν πιο σκοτεινό τόνο εξαιτίας της συμμετοχής του Ultron.
Μέχρι τον Αύγουστο το 2013, συνεχιζόταν η διαδικασία του κάστινγκ, με την ανακοίνωση ότι ο Τζέιμς Σπέιντερ θα υποδυθεί τον Ultron. Το Νοέμβριο, η Marven επιβεβαίωσε ότι οι Ελίζαμπεθ Όλσεν και Άαρον Τέιλορ-Τζόνσον θα υποδυθούν τους Κόκκινη Μάγισσα και Υδράργυρος αντίστοιχα. Μέχρι το τέλος της χρονιάς επιβεβαιώθηκε η συμμετοχή των Μαρκ Ράφαλο, Κρις Έβανς, Σάμιουελ Λ. Τζάκσον, Κρις Χέμσγουορθ, Σκάρλετ Τζοχάνσον, Τζέρεμι Ρένερ και Κόμπι Σμόλντερς.

Box office

Με προϋπολογισμό 250.000.000 δολάρια, η ταινία Οι Εκδικητές: Η Εποχή του Ultron έκανε άνοιγμα τριημέρου στην 1η θέση με 191,2 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 459 εκατομμύρια δολάρια και στον υπόλοιπο κόσμο συγκέντρωσε 943,8 εκατομμύρια δολάρια. Παγκοσμίως απέφερε 1,4 δισεκατομμύριο δολάρια.